# La Vie de saint Alexis (ms. 19525 français de la BnF)

1
Bons fu li siecles al tens ancienor Car feiz ert, et justise, et amor Si ert creance, dunt or n’i a nul pro Tot est muez perdue a sa color Jamais n’i ert tel cum fu as anchesors
2
Al tens Noé, et al tens Abraam Et al Davi que Deus ama tant Bons fu li siecles jamais n’i ert si vaillant Viex est, et fraile tot s’en vait declinant Si est emperiez, tut bien i vait morant
3
Puis icel tens que Deu nos vint salver Nostre ancestor ourent crestienté Si fu un sire de Rome la cité Riches huem fu, et de grant nobilité Por ceo vos di d’un suen fiz voil parler
4
Eufemien si out a nun li peres Cuens fu de Rome del miex que dunc ere
Donc prist moillier vaillant, et honoree Des plus gentis de tote la contree
5
Puis converserent ensemble longement Que enfant n’ourent poise lor forment
Deu en apelent parfitement Et Reis Celeste par tun cummandement Enfant nos done qui seit a ton talent
6
Tant l’en proierent par bele humilité Que a la moillier dona fecundité Un fiz lor done si l’en sourent bon gré De saint baptesme l’un fait regenerer Bel nun lui mistrent selunc crestienté
7
Baptizié fu si out Aliz a nun Qui l’out porté volentiers le norrit Et li bons peres a escole le mist Tant aprist letres que bien en fu garniz Puis vait li enfés l’empereor servir
8
Quant vit li peres que mais n’ara enfant Mais celui sol k’il ainme tant Dunc se porpense del siecle en avant Et veut k’il prenge moillier a son vivant Dunc lui porchace, fille a un noble franc
9
Fu la pucele de mult halt parenté Fille a un cunte de Rome la cité N’a plus d’enfans mult a vout honorer Ensemble en vint li dui pere parlé Lors deus enfanz welent faire asembler
10
Et nument le terme de lor asemblement Quant vint al jor mult le funt gentement Danz Alexiz l’esposa vairement Mes de cel plait ne vousist il nient De tot en tot a Deu a sun talant
11
Quant li jors pase, et il fu anoitiez Fiz dist li peres car te va cochier Avoc t’espose al commant Deu del ciel Ne vout li enfés sun pere corocier Vait a la chambre dreit a sa moillier
12
Quant vit le lit esgarda la pucele Si lui menbre de sun seignor celeste K’il plus a cier que tote honor terrestre Et Deus dist il si grant pechié m’apresse Se ore ne m’en fui mult criem que ne me perde
13
Quant en la chambre furent tot sol remés Danz Alexiz la prist a apeler La mortel vie li prist mult a blasmer De la celestre lui mostra verité Tart lui esteit qu’il s’en fust alé
14
Os tu pucele celui tieng a espous Qui nos raenst de son sanc precious En cest siecle n’en a parfite amor La vie est fraile, n’i a durable honor Ceste leesce revert a grant tristor
15
Quant sa raisun lui a tote mostree Dunc lui cummande la renge de sa espee Et un anel dunt l’out espousee Dunc s’en ist fors de la chambre sun pere En cele nuit s’en fui de la cuntree
16
Dunc vint erant dreitement a la mer La nef est preste ou il pora entrer Doné son pris et enz s’est aloez Drecent lor sigle lesse core par mer La prenent terre ou Deu lor vout doner
17
Dreit a Lalice ceo fu une cite mult bele Iloc arive sainement la nacele Dunc en issi fors danz Alexis a terre Mes jeo ne sei cumme lunges i conversé Ou que il seit de Deu servir ne cessé
18
Puis s’en ala en Axis la cité Por un image dunt il oi parler Que angre firent par le cummandement Deu El nun de la virge qui porta salveté Sainte Marie qui porta Dampnedeu
19
Tot son aveir k’il out o sei porté Si depart que rien ne l’en remist Larges almones par Axis la cité Dona as povres ou qu’il les pout trover Por nul aveir ne vout ester encombré
20
Quand sun aveir out a toz departir Entre les povres s’asist danz Alexis Reçut l’aumosne quant Deu la li tramist Tant en reçut dunt son cors pot garir Se lui remaint as plus povres le rent
21
Ore vendrai al pere et a la mere Et a l’espose, qui sole fu remese Quant il ceo sorent que fui s’en ere
Ceo fu grant duel par tote la contree
22 Ceo dist li peres bel fiz cum t’ai perdu Respunt la mere lasse que est devenu Ceo dist l’espose pechié le m’a tolu Amis bel sire si poi vos ai eu Ore sui si graime que ne puis estre plus
23
Dunc prent le pere de ses meillors serjanz Par maint pais fait quere sun enfant Desque en Axis en vindrent dui erant Iloc troverent danz Alexis seant Mais ne conurent sun vis ne sun semblant,
24
Si out li enfés sa tendre char mue Nel reconurent li dui serjant sun pere A lui meisme unt l’almosne donee Il l’a reçut cumme li altre frere Nel reconurent senpres s’en retornerent
25
Nel reconurent ne ne l’unt entecié
Danz Alexis en loé Deu del ciel D’icés suens serfs cui il est almosner Il fu lor sire ore est lor provender Ne vos sai dire cumme il se fist liez
26
Cil s’en retornent a Rome la cité Noncent al pere que nel pueent trover Se il fu dolenz nel estuent demander La bone mere se prist a dementer Et son chier fiz sovent a regreter
27
Fiz Alexis por quei te porta ta mere Tu m’es fuiz, dolente en sui remese Ne sei le lieu ne sei la cuntree Ou te puisse quere tote sui esgaree Ja ni ere mes lié bel fiz non iert ti pere
28
Vint en sa chanbre pleine de marement Si la despoille que n’i remist nient N’i laissa paile, ne nul aornement A tristor torne sun talent Unc puis cel di ne vesqui liement
29
Chambre dist ele jamais ne serez paree Ne jamés leece n’ert en tei demenee Si la destruite cum s’el l’eust preee
Sacs i fait rendre et cinces deramees Sa grant honor, a grant dolor est tornee
30
De duel s’asist la mere vis a terre Si fist l’espose danz Alexis a certes Et Deu dist ele mult par ai fait grant perte Des or vivrai en guise de tuertrele Ore n’ei ton fiz ensemble o tei voil estre
31
Respunt la mere s’o mei te vels tenir Garderai tei por l’amor Alexi Ja n’aras mal dunt te poisse garir Pleignun ensemble le duel de nostre ami, Tu por tun seignor jel ferai por mun fiz,
32
Ne puet altre estre metent al consirer, Mais la dolor ne pueent oblier Danz Alexis en Axis la cité Sert sun seignor par grant humilité Ses enemis nel puet enganer
33
Dis et set anz ne fu nient a dire Pena son cors iloc el Deu servise Por amisté dam, ne damse Ne por honor que nul lui ait pramise Ne veut torner tant cum il ait a vivre
34
Quant tot son cuer ja si atorné Que mais son wel n’istra de la cité Deu fist l’ymage por l’amor de lui parler Al servitor qui servi al alter Ceo li cummande fai venir l’umme Dei
35
Ceo dist l’ymage fai l’umme Deu venir Enz el mostier car il a deservi Il est dignes d’entrer en paradis Cil vait s’el quiert mes nel set choisir Icel saint home de qui l’ymage dist
36
Revint tost a l’ymage el mostier Certes dist il ne sei qui entercier L’ymage dist cest cil qui lez l’uz siet Prés est de Deu, et del regne del ciel Por nul aveir ne se vout esloigner
37
Cil vait s’il quiert fait lui al mostier venir Ete vous la novele par tot le pais Que cel image parla por Alexis Trestuit l’onorent li grant, et li petit Et tuit li prient k’il ait de els merci
38
Quant il ceo vit que hum le vout honorer Certes dist il n’i ai mais a ester De ceste honor ne me voil encombrer En une nuit s’en fuit de la cité Dreit a Lalice rejoint li suens orez
39
Saint Alexis entra en une nef Drescent lor sigle lessent core par mer Et dreit a Rome espeirent ariver Mais aillors lor estuet torner Tot dreit a Rume les porte li orez
40
A un des pors qui plus est pres de Rume Iloc arive la nef a cel saint hume Quant sun regne forment se redote
De ses parenz que nel reconeussent Et del honor del siecle nel enconbrent
41
Et Deus dist il bon reis qui tot governes
S’il te pleust ici ne vousisse estre S’or me conoissent mi parent d’este terre, Il me prendrunt par pri, et par poeste Se j’es crei tot me torrunt a perte
42
Et neporquant mis peres me desire Si fait ma mere plus que huem qui vive Avoc icés l’espose que ai guerpie Or ne lairai ne mete en lor baillie Ne me conoistrunt lunc tens a ne me virent
43
Dunc issi de la nef si vait erant a Rume, Vait par les rues dunt jadis fu bien cointes Ne un ne altre mes sun pere encuntre, Ensemble o lui grant masse de ses homes S’il apela par sun dreit nun le nunme
44
Eufemiens beau sires riches huem Herberge mei pur Deu en ta maisun Sos ton degré me fai un grabatum
Et por ton fiz dunt tu as tel dolor Tot sui enferm si me pais por la soue amor,
45
Quant oi li peres la clamor de sun fil Plore des oilz ne s’en pout atenir
Por Deu amor, et por mon chier ami Tot te ferai bons huem quanque m’as quis Lit, et hostel, et pain, et char, et vin
46
Et Deu dist il car eusse jeo ore un serjant, Qui le me gardast tot le feroie franc Un en i out sempres vint avant Prest sui dist il quel gart par tun cummant
Por vostre amor en sofrirai l’ahan
47
Cil le mena tot dreit sos le degré Fist lui sun lit ou il pout reposer Tot li aprest quanque ois li fu asez Vers sun seignor ne veut mes aler
En nule guise ne l’en pout un blasmer
48
Sovent le virent le pere, et la mere Et la pucele k’il out espousee En nule unques nel aviserent Ne il nel dist ne cist nel demanderent Quels hom esteit ne de quel regne il ere
49
Soventes feiz lor vint grant duel demener Et de lors oilz mult tendrement plorer Trestot por li onques nient por el Il les esgarde s’il met el consirer Kar en Deu est tot le suen penser
50
Sos le degré ou gist suz une nate Iloc le paist l’um del relef de la table A grant poverté deduit sun grant barnage Et si ne veut que sis peres le sache Plus ainme Deu que tot son lingage
51
De la viande que devant lui vint Tant en reçut que son cors en sostint S’il en remaint s’il rent as almosniers
Ne fist estui por sun cors engresser Mais as plus povres le done a manger
52
En sainte iglise converse volentiers Chascune feste se fait acumenier
Sainte escripture ceo est sun conseillier, De Deu servir le rove esforcier Danz Alexis ne se vout esloignier
53
Sos le degré ou il gist, et converse Iloc deduit liement sa poverté Li serf son pere que la maisnee servent Lors laveures li getent sur la teste Ne se coroce ne il nes apele
54
Tuit l’escharnissent s’il tienent por bricun
L’eve li gete si moillent sun liçun
Ne se corosce icil saintisme huem Ainz prie Deu k’il lor pardunst Par sa merci l’il ne sevent k’il funt
55
Iloc converse issi dis et set anz Nel conurent les suens apartenanz N’est hom en terre qui sace les suens ahans, Mais que le lit ou il a geu tant Nel puet celer cil est aparissant
56
Trente quatre anz a le suen cors pené Deus sun servise li veut gueredoner Mult li agrege la soue enfermeté Ore set il bien que il s’en deit aler Cel suen serjant a a sei apelé
57
Quier mei bel frere enque et parchemin Et une pane, ceo pri toue merci Cil lui aporte, et cil l’a coilli De sei meisme tote la chartre escrit, Cum s’en ala, et cum s’enfui
58
Triers sei la tint ne la vout demostrer Que nel conoissent desqu’il s’en soit alez Parfitement s’est a Deu cummandez Sa fin aproce, sis cors est agrevez De tot en tot cesse de parler
59
En la semeine k’il s’en deit aler Vint une voiz treis feiz en la cité Fors del sacraire cum Deu la commande Ki ses feels a a sei enviez Preste est la gloire qu’il leur veut doner
60
A l’altre voiz lor fist une semunse Ke le home Deu quiergent qui gist en Rume Si lui deprient que la cité ne funde Ne ne perisse la gent que eus fregunde Qui l’unt oi remaignent en grant dote
61
Saint Innocent ert dunc apostoile
A lui vienent, et li riche, et li povre Si lui requierent conseil de ceste chose K’il unt, oi qui mult les descunforte Ne gardent l’ore que terre les asorbe
62
Li apostoiles, et li empereour Li uns Akaries, li altre Honorie out nun Trestot li pueples par comune oreisun Deprient Deu que conseil lor en donst De cel saint home par qui il garunt
63
Ceo li deprient par sa grant pieté Que lor enseint ou le porunt trover Vint une voiz qui lor a en dite A la maisun Eufemien querez Car iloc est, et la le troverez
64
Tout s’en retornent sus danz Eufemien Alquant le prenent a blastengier Iceste chose nos deussiés nuncier
A tot le pueple qui ert desconseilliez Tant l’as chelé mult en as grant pechiez
65
Il s’escondit cum cil qui nel set Mais nel en creient al ostel sunt alez Il vait avant la maisun aprester Forment l’enquiert a toz ses menesterez Et il respunent que nul de els nel set
66
Li apostoiles, et li empereours Sieent es banz pensis, et coroçous Il les esgardent, tuit cil altre seignor Deprient Deu que conseil lor en doinst De cele chose dunt si desiros sunt
67
Et tant dementres cum il unt iloc sis Descivre l’alme des cors saint Alexis Dreitement en vait en paradis A son seignor k’il aveit servi Deu rei celestes la nos fai parvenir
68
Le bon serjant qui le serveit volentiers Il l’an nuncié a danz Eufemiens Soef l’apele si li a conseillié Sire dist il mort est tis provendiers Et ceo sei dire k’il fu bons crestiens
69
Mult longement ai o lui conversé De nul chose certes nel sei blasmer Et mei est vis k’il est home Deu
Tot sol s’en est Eufemiens tornez Vient a sun fiz ou il gist sos les degrez
70
Le drap soslieve dunt il est covert Vit del saint home le viz, et cler, et bel Tient en sun poing sa chartre le Deu serf, Ou il a escrit trestot le suen convers Eufemien veut saveir que ceo espialt
71
Il la vout prendre cil ne li vout guerpir A l’apostoile revint tot esbahiz Ore ai trové ceo que tant avum quiz Sos muns degré gist uns mors pelerinz Tient une chartre mais ne li puis tolir
72
Li apostoile, et li empereour Vindrent avant, et firent oreisuns Mistrent lor cors en grans afflictiuns Merci funt il por Deu saintisme hom Ne te coneusmes, n’encor ne conoissum
73
Ci devant tei estent dui pecheor Par la Deu grace vouchié l’empereour Ceo est sa merci qu’il nos consent l’onour De tot cest mund summes governeor De ton conseil summes mult besoignos
74
Cist apostoile des almes a baillié Ceo est sis mestiers dunt il a a servir Done li la chartre par la toue merci Ceo nos dira k’il trovera escrit Et ceo nos doinst Deus que or li puissuns plaisir
75
Li apostoiles tent sa main a la chartre Danz Alexis la soue li alasche
Lui la cunsent qui de Rome ert pape Mais ne la list, ne dedens n’esgarde Avant la tent a un clerc bon, et sage
76
Li chanceliers a qui li mestiers en ere Cil list la chartre li altre l’escoterent De icele gemme que iloc unt trovee Lor dist le nun del pere, et de la mere Et ceo lor dist de queus parenz il ere
77
Et ceo lor dist cum il s’enfui par mer Et cum en ala en Auxis la cité Et cum Deus fist l’ymage por lui parler Et por l’onor dunt ne se volt enconbrer S’en refui a Rome la cité
78
Quant ot le pere ceo que dist en la chartre A ses deus mains detrait sa blanche barbe, Et fiz dist il cum doleros mesages Vif atendoie que a mei repairasses Par Deu merci que tu me confortasses
79
A halte voiz prist le pere a crier Fiz Alexis quel duel m’est presentez Malveise garde t’ei fait sos mes degrez A las pechable tant par sui avoglez Tant t’ai veu si ne te pui aviser
80
Fiz Alexis de ta dolente mere Mainte dolor a por tei enduree
Et tantes lermes a por ton cors plorees, Cist dols l’ara enqui par tuee
81
Et fiz qui ierent mes granz heritez Mes larges terres dunt jeo aveie asez Mes granz paleis en Rome la citez
Et por tei fiz m’en esteie penez Puis mun decés en fussiez honorez
82
Blanc ai le chief, et la barbe chanue Ma grant honor aveie retenue Por tei fiz, mais n’en aveies cure Si grant dolor m’est ui aparue Fiz la toue alme seit al ciel asolue
83
Tei convenist halberc broigne a porter Espee ceindre cumme ti altre per Ta grant maisnie deusses governer Le gunfanun al empereor porter Cumme fist tis peres, et si altre per
84
A tels dolors, et si granz povertés Estes deduit par alienes terres Icés granz biens qui tuens deussent estre Ne vousis prendre ainz amas poverté S’il te pleust sire en deusses estre
85
De la dolor que demena le pere Grant fu la noise si l’entendi la mere La vint corant cumme femme forsenee Batant ses palmes criant eschevelee Vit mort son fiz a terre chet pasmee
86
Ki dunc lui veist sun grant duel demener Son piz debatre, et son cors degeter Son vis derumpre les chevels detirer Et son fiz mort acoler et baisier Ni out si dur que k’il n’esteust plorer
87
Trait ses cheveus, et debat sa poitrine A doel demeine la soue char meisme Et fiz fait ele cumme m’avez haie Et jeo pechable, cumme par fu avoglé Ne te conui plus qu’une ne te veisse
88
Plore des oilz, et gete mult grans cris Aprés le regrete mal te portei bel fiz Et de ta mere n’en aveies merci Por coi veez desir a morir Ja est merveille cum jel puis sofrir
89
Ohi lasse mere cum ai forte aventure Ci vei morte tote ma porteure Ma longe atente m’est a grant duel venue Que porai faire dolente creature Ceo est merveille que li mien cuer tant dure
90
Fiz Alexis mult eus dur corage Quant adosas trestot son lignage Se une feis uncore parlasses Ta lasse mere que la recunfortasses Que est si graime, chier fiz bon s’levasses
91
Fiz Alexis de la toue char tendre A tel dolor as deduit ta jovente
Por quei t’eusse jeo porté de mon ventre, Et Deu le set or sui jeo mult dolente Jamais m’ere lié por home, ne por femme
92
Ains que te eusse fui mult desirose Ains que te veisse mult par fui angoissose, Puis que fu nez si fui jeo mult joiouse Or te vei mort si sui si corochose Ceo peise mei que ma fin tant dure
93
Seignors de Rome por amor Deu merci Aidiés mei a plaindre le duel de mun ami, Granz est li dols qui sus mei est vertiz
Ne puis tant faire que nus cuers seit saziz Il n’est merveille n’ai mes fille, ne fiz
94
Entre le duel del pere, et de la mere Es vos la pucele k’il ot esposee Sire dist ele cumme lunge demoree T’ai atendu en la maisun tun pere Tu me lessas dolente et esgaree
95
Sire Alexis tanz jors t’ai desiré Et tantes lermes por ton cors ploré Et tant sovent por tei eu loins esgardé Se revendreiés t’espose conforter
96
Et chiers amis de ta jovente bele Cum or sui graime que ore porira en terre Et gentil home cumme dolente puis estre, Jeo atendoie de tei bones noveles Mais or les vei mult dures, et pesmes
97
Ohi bele chose, bel vis, bele faiture Cumme vei mué vostre bele figure Plus vos aveie chier que nule creature Si grant dolor m’est ui aparue Miex me venist que morte fusse
98
Si jeo vos susse sos le degré Ou as geu en grant enfermeté N’est home qui vive qui m’eust trestorné Qu’ensemble ores n’eusse conversé S’il me leust si t’eusse gardé
99
Ore par sui vaive sire ceo dist la pucele Jamais leece n’arés charnel en terre Ne charnel home n’arei, car ne puet estre Deu servirai le rei qui tot governe Ne me faldra s’il veit que jel serve
100
Le pere, et la mere tant i plorerent Et la pucele que tot s’en alasserent Et tan dementres le saint cors apresterent Tuit cil seignor mult bel le conduierent
Cum felix sunt icil qui par fei l’onorerent
101 Seignors que faites ceo dist l’apostoile Que nos valt cist dols ne ceste noise A qui il est duel a nos est il gloire Car par cestui arum nos bon ajutoire Ceo li proiun que por Deu nos asoille
102
Trestuit le prenent qui i pourent avenir Chantant enportent le cors saint Alexis Et ceo lui prient k’il ait d’els merci N’estut somundre cels qui l’unt oi Tuit i acorent nis li enfant petit
103
Si se conmurent tote la gent de Rome Plus tost i vunt qui plus i peut core Parmi les rues en vienent si grans torbes Ne reis ne cuens ne pout faire rote Ne le saint cors ne pout passer outre
104
Entre els prenent cil seignor a parler Grant est la presse ni porum mie paser, Por cest saint cors que Deu nos a doné Liez est li pople qui tant l’a desiré Ceo dient tuit nos ne volun torner
105
Cil en respundent qui l’empire baillirent Merci seignors nos en querun mecine De nostre aveir ferun grant departie La gent menue qui l’almosne desire Quant ceo verunt tost en serun delivré
106
De lor tresor prenent l’or, et l’argent Si funt geter devant la povre gent Par ceo quident aveir desconbrement De quanqu’il getent cil nel volent nient A cel saint cors ont torné lor talent
107
A une voiz crie la gent menue De cest aveir n’avum nos cure Si grant leece nos est aparue De cest saint cors ou avum nostre aiue, Saint Boniface que l’un martir apele
108
Aveit a Rome une iglise mult bele Iloc aportent saint Alexis a certes Trestot souef le poserent a terre Felix est li lieus ou le saint cors converse,
109
La gent de Rome qui tant l’ont desiré Set jors le tienent sus terre a poesté Plore li poples de Rome la cité De totes pars l’unt si aviruné
Que ains unques i pout l’um adoser
110
Al setime jor fu faite la herbege A cel saint cors a la gemme celeste En sus le traient si alasche la presse Voille ou nun s’el lessent metre en terre Ceo lor peise mais ne pout altre estre
111
D’or, et d’argent cist sarcuz parez Por cel saint cors qui ens deit reposer En terre le maitent ni ert mes trestorné Plore li poples de Rome la cité Tuit i acourent n’en veut nul retorner
112
A enchensiers, et orins chandelabres Clercs revestuz en albes, et en chapes Metent le cors en son sarcu de marbre Auquans i chantent et auquans lermes i espandent Ja lor voil de lui ne desevrasse
113
Dus terre nel pueent mais tenir Voillent ou nun s’el laisse enfoir Pristrent congié al cors saint Alexi Et sire pere de nos aiés merci Al tuen seignor nos soiés plaidis
114
Vait s’en li pueples, et le pere, et la mere Et la pucele k’il out espousee Ensemble furent tant que a Deu s’en alerent, Lor compaignie fu bele, et honoree Par cel saint homme sunt lors almes salvees,
115
Saint Alexis est el ciel sains dotance Ensemble o Deu en la compaignie as angres, Mult servi Deu de bone volenté Por ceo est ore el ciel coroné
Le cors gist en Rome la cité, et la vie en est el saint
Paradis dediun seignors cest saint homme En memoire, si lui priun que de tot mal nos toille, Et en cest siecle nos donst pais, et concorde, Et en l’altre parmanable gloire. Que la poisun Venir nos donst Deus ajutoire, et encontre Deable et ses engins victoire.